डीयू खोलने की मांग को लेकर छात्रों की 48 घंटे की भूख हड़ताल, पुलिस ने हिरासत में लिया
महिला दिवस 8 मार्च के दिन दिल्ली विश्वविद्यालय में आयोजित एक कार्यक्रम में जिस तरह से हमला हुआ, वह अपने आप में काफ़ी गंभीर है। इस दौरान मज़दूर अधिकारों को लेकर लड़ने वाली कार्यकर्ता नौदीप कौर पर भी हमला हुआ था। आरोप है कि इस हमले के पीछे एबीवीपी से जुड़े कार्यकर्ताओं का हाथ था। इस हमले से न डरते हुए नयी सुबह यानी आज, मंगलवार 9 मार्च को फिर से छात्र-छात्राएं अपने विश्विद्यालय को खोलने के लिए भूख हड़ताल करने के लिए आर्ट्स फैकेल्टी पहुंच गए। लेकिन दिल्ली पुलिस ने छात्रों को हिरासत में ले लिया। उसके बाद भी इन छात्रों ने अपना विरोध जारी रखा और हिरासत में ही भूख हड़ताल जारी रखी।
एसएफआई यानी स्टूडेंट फ़ेडरेशन ऑफ़ इंडिया के दिल्ली राज्य अध्यक्ष सुमित कटारिया के मुताबिक़ उन्हें और अनके साथ 17 अन्य छात्रों को हिरासत में लेकर पुलिस उपायुक्त के ऑफ़िस ले जाया गया। जिसमें महिला छात्र भी शामिल थीं। इन्हें बस में भरकर पुलिस ले गई।
जानकारी के मुताबिक अलग अलग संगठन के लगभग 50 छात्रों को हिरासत में लिया गया है।
वाम छात्र संगठनों एसएफआई, आइसा, केवाईएस, पिंजरा तोड़, पछास, बीएससीईएम सहित अन्य कई संगठनों ने डीयू को खोलने की मांग को लेकर भूख हड़ताल का आवाह्न किया था। इन छात्र संगठनों का कहना है सरकार कोरोना के नाम पर गरीब छात्रों से उनका पढ़ाई का हक छीन रही है, जब देश में सब कुछ खुल गया है, बड़ी बड़ी चुनावी रैली हो रही हैं तो ऐसे में कैंपस को क्यों बंद कर रखा गया है।
आपको बता दें कि लगभग एक साल से कैंपस बंद हैं। इसको लेकर सरकार की अनदेखी के खिलाफ छात्र संगठनों का विरोध था। प्रदर्शनकारियों ने कहा हमारे साथी विश्वविद्यालयों, कॉलेजों, पुस्तकालयों और अन्य कैंपस सुविधाओं को फिर से खुलवाने की मांग को लेकर एकत्र हुए थे। जब हम वहां पहुंचे तो पुलिस ने ज़बरन हमारे कार्यकर्ताओं को हिरासत में लिया और बदसलूकी की गई ।
हिरासत में लिए गए छात्रों ने कहा कि "छात्र जीवन को दांव पर लगाकर सरकार अपने हितों को आगे बढ़ा रही है। छात्रों को पढ़ने के लिए सामग्री, डेटा पैक, गैजेट्स, पढ़ने के लिए उचित वातावरण के कई मुद्दों का सामना करना पड़ रहा है। पिछड़े सामाजिक-आर्थिक पृष्ठभूमि की महिला छात्र और छात्राएं दोहरे नुकसान में हैं। "
प्रदर्शन कर रहे छात्रों ने सोमवार को महिला दिवस के दिन हुए कार्यक्रम में कथित तौर पर एबीवीपी द्वारा पुलिस की मौजूदगी में किए गए हमले की भी निंदा की और गुस्सा भी जताया। उन्होंने कहा कि यह हमारे कैंपस स्पेस पर हो रहे हमलों के खिलाफ और जिस तरह हमारे लोकतांत्रिक अधिकारों के हनन किया जा रहा है उसके खिलाफ एक प्रतिरोध है।
आरोप है कि महिला दिवस के कार्यक्रम का आयोजन के दौरान SFI, BSCEM और कई अन्य महिला कार्यकर्ताओं को विश्वविद्यालय के भीतर महिला दिवस मनाते हुए बेरहमी से घसीटा गया। इन सबके खिलाफ़ गुस्सा समेटे छात्र मंगलवार को प्रदर्शन स्थल पर पहुंचे थे।
एसएफआई दिल्ली राज्य समिति के दिया अनाघा ने कहा कि "छात्र चाहते हैं कि कैंपस फिर से खुल जाएं। छात्रों को ढांचागत सुविधाओं, पुस्तकालय और प्रयोगशालाओं में प्रवेश करने से प्रतिबंधित किया गया है, जिससे उनके शैक्षिक अनुभव की गुणवत्ता कम रही है। यह बहुत स्पष्ट रूप से कमज़ोर तबके के छात्र समुदाय के हितों के खिलाफ है।”
प्रदर्शनकारियों ने साफ किया सरकार और पुलिस कितना भी दमन करे उनका विरोध इसी तरह बुलंद रहेगा।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva